བཙན་བྱོལ་བོད་པའི་སྤྱི་ཚོགས་དེ་ང་རང་ཚོ་ལ་དཔག་ཚོད་ཀྱིས་མང་གཙོའི་ལམ་བུ་ཞིག་ཏུ་བསྐྱོད་བཞིན་ཡོད་པ་དང་།དེ་ཡང་མིའི་ལུང་པ་ཞིག་ཏུ་སྐྱབས་བཅོལ་བའི་གནས་བབས་ཐོག་ཏུ་ཡོད་སྟབས།སྤྱི་ཚོགས་ལ་བརྡབ་གསིག་གཏོང་ངེས་པའི་འགྱུར་ལྡོག་རིགས་གཏོང་དགོས་པ་གང་ཡང་མེད་ལ།སྤྱི་ཚོགས་གཞན་གྱི་བྱེད་སྟངས་མང་པོ་ཞིག་ལ་དཔེ་ལྟ་ཁུལ་བྱས་ཀྱང་།དོན་དུ་སྟག་མཆོངས་སར་ཝ་མོ་མཆོངས་མི་ཐུབ་པའི་གནས་སྟངས་ང་རང་ཚོའི་སེམས་ལ་གསལ་པོ་ཡོད་དགོས་པ་རེད།༧གོང་ས་མཆོག་གིས་བཙན་བྱོལ་བོད་མི་ལ་མང་གཙོ་གནང་།ལམ་ལུགས་དང་གྲུབ་ཆ་དེ་ཚོ་བཟོས།འགྲོ་སྟངས་དེ་ཚོ་ཡང་ལམ་སྟོན་སྔ་རྗེས་རིམ་པར་གནང་ནས་གང་འཚམ་ཞིག་འགྲོ་བཞིན་པ་དེ།ང་ཚོའི་གནས་སྟངས་ལ་གཞིགས་ནས་བལྟས་ན་འགྲིག་ངེས་སུ་གྱུར་ཡོད།གཞན་༧གོང་ས་མཆོག་གི་ཕྱག་གིས་མདུད་བཞག་པ་དེ་དག་ང་ཚོས་རྐང་པས་བཤིག་རྒྱུ་ཡིན་པ་ལྟ་བུའི་བྱེད་སྟངས་འདིས་སྤྱི་ཚོགས་ལ་ཕན་ཐོགས་ན་འགྲིག་ཀྱང་།དོན་གྱིས་ཕན་ཐོགས་ལས་གནོད་སྐྱོན་ཆེ་ན་ང་དང་ངའི་གྲོགས་པོ་ཚོའི་བསམ་ཚུལ་དང་མི་མཐུན་ཡང་།དེ་ལས་བོད་པ་སྤྱི་དང་ལྷག་པར་དུ་བཙན་བྱོལ་བོད་མི་སྤྱིའི་གནས་སྟངས་ལ་བསམ་བློ་གཏོང་དགོས་པ་དེ་གལ་ཆེ་སྙམ།